Kom ons gaan boer …. met Dartel Stappies | Dartel Stappies
Kom ons gaan boer …. met Dartel Stappies
02 Maandag Apr 2012
Posted by Biscuits in Kom ons boer!
Die lewe is sekerlik die wonderlikste ding wat God aan ons gegee het. Die draaie wat die lewe met ons maak, die kruispaaie wat ons moet kruis en die onverwagte "curve ball" wat na ons gegooi word laat mens soms na jou asem snak.
Die naweek het ons by Plaas Nig en Neef gaan kuier om 'n paar tegniese reelings te gaan tref. Die grootste daarvan was on 'n stukkie grond te gaan soek en om sommer vir "Ietz Nietz" 'n lê plekkie. Die oorspronlike grondjie wat ons wou aanskaf is nie meer in die mark nie en het ons 'n ogie op 'n grondjie op "Jakkalsdans", soos wat ek dit noem, maar eintlik in Jonkersberg. Die grond is totaal, totaal buitensporig geprys en vertel ek in kortstondige woorde vir die agent dat dit seker die duurste grond in die hele SA is. R 270,000, ja Twee Honderd en Sewentig Duisend rand 'n hektaar. Nou kyk as daar 'n Goudmyn op die stukkie grond was dan het ek dit verseker betaal, maar nee selfs water is skaars daar.
Die hele gedagte aan die boerdery was vir ons en die Plasies om saam te boer, saam dinge te doen en saam 'n oudag geldjie te versamel. Ek is ongelukkig baie analities en werk die somme met die nodige "vrektes" tot op die sent uit. Vyf vingers in die "cookie jar" soos ek dit noem. Ons ry die hele Vrydag en Saterdag rond, maak 'n kontrak vas vir die verkoop van 'n gewas wat ons wil plant en gaan spoeg en plak op Varswater, 'n deel van die Plasies se plaas, vir 'n besie of twee.
Net daar op Varswater hak Plaas Neef af; "Hoekom vat jy nie die slawe huis grond en bou vir jou 'n kaia daar en ons kan nog steeds saam boer nie, ons wou mos hoeka tonnels daar opsit"
Slawe Huis se grond is oorkant die pad van die groot plaas.
Die opsies word by die huis bespreek en 'n plan word gemaak. Dan is dit nou so, ons koop nie grond nie, ons kry die slawe huis grond, dis nogals klein, en "huur" Varswater en hier en daar 'n land of twee. El is in haar noppies en daar word erg gespot oor 'n "oorgang" brug wat die twee stukke grond verbind dan hoef ons nie padlangs te loop nie.
Die middag word aand en Slawe Huis word vir my al mooier, ek speel met die kamera en Slawe huis kruip sommer nader en word die Familie Vuil se nuwe nessie.
Sondag middag op pad terug huistoe lewer ons chillies en peppadews af in PE, wat ons saamgebring het vanaf die plaas. Net daar maak die sexy een 'n nuwe kontrak vas vir nog 'n gewas wat ons of in die tonnels, of op 'n stukkie aarde of selfs op Varswater kan gaan plant.
Die eerste naweek as aspirant boere het goed afgeloop en die Familie Vuil se nuwe hoofkantoor is bepaal. Die Familie vuil kan oor 'n maand of ses dalk aan die nuwe hoofkantoor begin bou en wie weet dalk in die jaar 2013 die hoofkantoor betrek.
Die beplanning gaan voortgesit word die einde van die maand want die eerste kontrak gewas moet geplant word in die lente. Die oes moet reg wees in Maart 2013, die eerste aflewering is geskeduleer vir April 2013. Dinge gebeur, saad moet gekoop word, besproeieng moet ingesit word en dan moet die saailinge geplant word.
Die enigste gemors in die hele pragtige prentjie is die geldjies gaan die bankrekening verlaat met 'n hewige spoed!
Ons gaan boer, met dartel stappies.
3 thoughts on "Kom ons gaan boer …. met Dartel Stappies"
April 2, 2012 om 13:04
Wishing you luck bisuits!
April 2, 2012 om 14:15
April 3, 2012 om 08:42
Hehehe… jaja… op papier werk al hierdie goedjies great uit. Daar bly n groot probleempie…. die bank rekening 😦 . Gelukkig mag mens aanmekaar droom tot die hele legkaart uitwerk .. Luv u!!